GUNKUL รอบเช้าพุ่งกว่า 4% เทคนิคขาขึ้น เก็งกำไร Q3 โตแซงครึ่งปีแรก
GUNKUL รอบเช้าพุ่งกว่า 4% โบรกฯมองกำไน Q3/58 โตเด่น คาดกำไรที่ 300 ลบ. สูงกว่าครึ่งปีแรก ระยะยาวยังแกร่งโตต่อเนื่องถึงท้ายปี ราคาหุ้นยังต่ำกว่ามูลค่าที่ควรจะเป็น ด้านเทคนิคมีสัญญาณซื้อ ปรับตัวขึ้นทดสอบเป้าหมาย 25 และ 26.25 บาท ตามลำดับ
26 ต.ค. 2558

ผู้สื่อข่าวรายงานราคาหุ้นบริษัท กันกุล เอนจิเนียริ่ง จำกัด (มหาชน) หรือ GUNKUL ซื้อขายรอบเช้า (26 ต.ค.) ณ เวลา 11.35 น. อยู่ที่ 24.70 บาท บวก 1.00 บาท หรือ 4.22% สูงสุดที่ 25.00 บาท ต่ำสุดที่ 23.90 บาท มูลค่าซื้อขายที่ 220.68 ล้านบาท ขณะที่ดัชนีตลาดหุ้นไทยโดยรวมบวก 1.01%
 
 
บล.เอเชีย เวลท์ ระบุในบทวิเคราะห์ (26 ต.ค.) แนะนำ GUNKUL เป็นหุ้นเด่นวันนี้โดยมีปัจจัยหนุนระยะสั้นจากผลประกอบการไตรมาส 3 ปี 2558 ที่คาดจะออกมาโดดเด่น ประเมินกำไรสุทธิราว 300 ล้านบาท สูงกว่ากำไรทั้งงวดในช่วงครึ่งปีแรกที่ 223 ล้านบาท หนุนจากการรับรู้รายได้งานรับเหมาก่อสร้างโครงการโรงไฟฟ้าพลังงานแสงอาทิตย์ RNS กำลังการผลิต 87 เมกะวัตต์ (GUNKUL ถือหุ้น 67%) ตลอดในช่วงครึ่งหลังของปี ซึ่งได้รวมประเด็นดังกล่าวไว้ในประมาณการแล้ว และกำไรจะแข็งแกร่งต่อเนื่องในไตรมาส 4 ปี 2558 โดยรวมผลการดำเนินงานที่โดดเด่นในช่วงครึ่งปีหลังจะผลักดันให้กำไรสุทธิทั้งปี 2558 เติบโต 49% จากปีก่อนมาที่ 813 ล้านบาท
ขณะที่มุมมองระยะยาวยังคงแข็งแกร่ง มองเห็นการเติบโตของกำไรสุทธิต่อเนื่อง คาดจะเห็น Fully diluted EPS เติบโตแรงถึง 40.5% ในช่วงปี 2558-2561 ขับเคลื่อนโดยการทยอยผลิตไฟฟ้าเชิงพาณิชย์ของโครงการโรงไฟฟ้าพลังงานทดแทนกำลังการผลิตรวม 322 เมกะวัตต์ในช่วงเวลาดังกล่าว ซึ่งปัจจุบันกำลังอยู่ในระหว่างพัฒนาและก่อสร้างโครงการ ถึงแม้ราคาหุ้นปัจจุบันจะคิดเป็น Forward PER ปีนี้จะสูงอยู่ที่ 37.4 เท่า แต่คิดเป็น PEG ที่ 0.9 เท่า ซึ่งถือว่าราคาหุ้นยังต่ำกว่ามูลค่าที่ควรจะเป็นอยู่
นอกจากนี้ Forward PER จะทยอยลดลงเหลือเพียง 14.5 เท่าในปี 2560 และ 12.3 เท่า ในปี 2561 ซึ่งเป็นปีแรกที่โครงการโรงไฟฟ้าตามแผนทั้งหมดจะผลิตไฟฟ้าพร้อมกันอย่างเต็มที่ ขณะที่หลังจากนี้ไปยังมีโอกาสการเติบโตในธุรกิจพลังงานสีเขียวให้ GUNKUL ได้แสวงหาอีกมาก
 
ด้านเทคนิคคาดว่ายังคงมีความแข็งแกร่งในการปรับตัวขึ้นได้อย่างต่อเนื่อง หลัง Break ด้วยการปิดตลาดเหนือเป้าหมายเบื้องต้นที่ 23.50 บาทไปได้ และเกิดสัญญาณซื้อรายวันและรอบสัปดาห์ครั้งใหม่ ซึ่งเมื่อพิจารณารูปแบบราคาของ GUNKUL คาดว่าตราบใดที่ยังสามารถปิดตลาดเหนือ 23.50 บาท ได้อย่างมั่นคง มีโอกาสที่จะปรับตัวขึ้นต่อไปเพื่อไปทดสอบเป้าหมายถัดไปที่ 25 บาท และเป้าหมายสำคัญที่ 26.25 บาท ตามลำดับ